送張安國舍人
作者：蔡戡
朝代：宋

paragraphs: 若有人兮下天陬，乘雲戲作人間遊。
飄飄逸氣橫九州，明光射策動冕旒。
一揮坐遣千人休，老生瑟縮徒包羞。
餘子走僵汗且流，自顧跛鼈驚驊騮。
大兒文舉小兒脩，眼高四海非吾儔。
堂堂人物傾曹劉，冰壺玉尺懸清秋。
胸次二十八宿周，筆力乃與造化侔。
揮毫落紙蟠龍虯，殘篇醉墨人爭收。
蚤年嬉笑登瀛洲，螭坳鳳閣增皇猷。
出典方面分顧憂，昔襦今袴歡成謳。
六州父老思故侯，往往在處甘棠留。
祠庭均逸心夷猶，祇恐富貴來相求。
公今起自曲江頭，蒲帆十幅風颼飀。
微官拘縛如楚囚，雖欲從公嗟無由。
君王仄席勤咨諏，姓字當已覆金甌。
入登廊廟參籌謀，勳庸併使書銀鈎。
他時東閣羅枚鄒，賤子還許登門不。